Razzia på eiendommer knyttet til Sean «Diddy» Combs
Den 54 år gamle rapperen og musikkprodusenten har de siste månedene blitt anklaget for seksuelle overgrep og menneskehandel.  To eiendommer i Los Angeles og Miami ble mandag gjennomsøkt av agenter fra USAs sikkerhetsdepartement, skriver AP og New York Times.  Bilder viser politifolk som laster pappesker inn i ventende biler utenfor en bolig på Star Island i Miami Beach. Tungt bevæpnede politifolk er også fotografert utenfor en eiendom i nabolaget Holmby Hills i Los Angeles.  Begge eiendommene skal tilhøre rapperen og musikkprodusenten Sean Combs (54), også kjent som Diddy.  Bekrefter aksjon Ifølge nyhetsbyrået AP er razziaen knyttet til en pågående etterforskning om sex trafficking, altså menneskehandel som har et seksuelt formål. Denne etterforskningen foregår i New York.  Det er ikke klart om det er Sean Combs som er målet for etterforskningen.  Hverken han eller hans representanter har kommentert saken.  USAs sikkerhetsdepartement bekrefter at de har gjennomført et raid mandag.  – Tidligere i dag gjennomførte etterforskere fra USAs sikkerhetsdepartement i New York aksjoner som del av en pågående etterforskning, med assistanse fra agenter i Los Angeles og Miami. Vi vil komme med mer informasjon så snart vi har det, sier de i en uttalelse til AP.  Statsadvokaten i New York ønsker ikke å kommentere saken.  Inngikk forlik med ekskjæresten 54 år gamle Sean Combs, som også går under navnet Diddy, står bak plateselskapet Bad Boy Records, og regnes for å være en av de siste tiårenes mest innflytelsesrike hiphop-produsenter.  Artisten har vunnet Grammy tre ganger, og har jobbet med artister som Notorious B.I.G, Mary J. Blige og Usher.  De siste månedene har han blitt anklaget for flere voldtekter og overgrep, blant annet fra ekskjæresten Casandra Ventura (37). Rapperen har nektet for alle anklagene.  Ventura, som er kjent under artistnavnet Cassie, saksøkte Combs for å ha utsatt henne for et liv med overgrep, vold og sex trafficking. Saken endte i et forlik i november i fjor. I søksmålet hevdet Ventura blant annet at Combs hadde tvunget henne til å delta på sexfester med mannlige sexarbeidere, og at disse ble fløyet til ulike byer både i USA og internasjonalt, skriver Washington Post.  Diddy eier ifølge TMZ et eget privatfly, en sort Gulfstream 5. Ifølge kjendisnettstedet befinner dette flyet seg mandag kveld på den karibiske øya Antigua.  – Kvalmende anklager I kjølvannet av søksmålet fra ekskjæresten har tre andre kvinner anklaget Combs for seksuelle overgrep. En av dem, som er anonym, har anklaget Combs for å ha transportert henne fra Detroit til New York City i 2003, da hun var 17 år gammel. Her hevder hun at hun  ble utsatt for en gjengvoldtekt i et platestudio i storbyen. Combs har nektet for disse anklagene:  – Kvalmende anklager blir rettet mot meg av folk som vil tjene raske penger. La meg være helt klar: Jeg har ikke gjort noen av de forferdelige tingene som hevdes, sa han til People i desember, og la til: – Jeg vil kjempe for navnet mitt, familien min og for sannheten.  – Forhåpentligvis er dette begynnelsen I februar i år ble Combs også saksøkt av en musikkprodusent som hevder at den mektige bransjekollegaen blant annet presset ham til å ha sex med prostituerte, skriver CNN.  Combs advokat Shawn Holley har sagt at de har beviser for at disse anklagene er løgner.  Douglas Wigdor, som er advokaten til Diddys ekskjæreste Cassie og den anonyme kvinnen, sier til New York Times at de støtter politiets arbeid.  – Forhåpentligvis er dette begynnelsen på en prosess som vil holde Mr. Combs ansvarlig for hans groteske oppførsel. 
To boliger tilhørende rapperen og musikkprodusenten Sean Combs ble mandag gjennomsøkt av føderale agenter, melder amerikanske medier.  Eiendommene ligger i Los Angeles og Miami, og raidet ble utført av USAs sikkerhetsdepartement. Ifølge nyhetsbyrået AP er raidet del av en pågående etterforskning knyttet til menneskehandel.  Det er ukjent om Combs, som også er kjent som Diddy, er målet for etterforskningen. Han har ikke kommentert saken.  Combs har tidligere blitt anklaget for voldtekter og overgrep, men har nektet for anklagene. 